Mikko on riski meriahven, jonka uhriksi joutui lähes yhtä iso myrkyllinen siipisimppu. Pari vuotta sitten saman talon sähköankerias söi taskulampun.

Mikko-meriahven joutui pulaan ahmaistuaan harjan, jolla sitä oltiin harjaamassa. Sea Life

Kerroimme tiistaina Linnanmäellä sijaitsevan Sea Life -akvaarion meriahvenesta, Mikosta.

Mikko söi virikeharjan ja aiheutti mittavan pelastusoperaation.

Juttu Mikosta aiheutti lukijoissa suuria tunteita. Sen kohtalo on sekä naurattanut että liikuttanut jopa kyyneliin asti.

– Ihmisiä monesti yllättää, että näitä eläimiä hoidetaan ihan tosissaan. Ne ovat hyviä juttuja, sanoo Sea Lifen intendentti Markus Dernjatin.

Hyljeksittiin nuorena

Suupielet alaspäin uiskenteleva Mikko on noin kymmenvuotias meriahven Intian valtamerestä. Se on metrin pituinen. Mikon painoa ei vielä kerrota julkisuuteen, sillä Sea Lifen ystävät arvailevat sitä parhaillaan somessa.

– Se on ison hauen painoinen, Dernjatin vinkkaa.

Mikko tuotiin aikoinaan pienenä Suomeen myytäväksi ja päätyi yksityiskotiin. Mikko kuitenkin söi toisen akvaariokalan, minkä vuoksi se palautettiin eläinkauppaan.

Vuonna 2014 Lemmikki-lehti kertoi, miten Sea Lifen akvaristi Emilia Friman nouti myymättä jääneen Mikon ja ylipuhui sen otettavaksi Linnanmäellä sijaitsevaan yleisöakvaarioon.

Vaikka Sea Lifessa tiedettiin Mikon taipumus, pääsi se silti yllättämään hoitajansa. Tuolloin puolimetrinen Mikko sijoitettiin mureenoiden ja muiden petokalojen joukkoon. Uudessa akvaariossa se hotkaisi myrkyllisen siipisimpun, joka ei ollut juuri sitä itseään pienempi.

– Se tuli lopulta suun kautta ulos, mutta ei ollut enää hengissä.

Mikko sai taas lähtöpassit.

– Sitten sille ei ollut enää allasta. Se vietti pitkät tovit karanteenissa, kunnes vapautui viimeistä edellinen allas. Siinä se masentui. Varmaan syynä olivat tilanpuute, seuranpuute ja virikkeiden puute.

Mikon tila kuitenkin parani, ja nykyisin se on virkeä ja voimakas, noin kymmenvuotias kala.

– Mikko syö kalaa: kalmaria, mustekalaa, äyriäisiä ja simpukoita. Kokonaisia makrilleja se vetää pari-kolme muutaman kerran viikossa. On se saanut kaikkea kirjolohesta kilohailiin. Tietysti lohi ja rasvaiset kalat maistuisivat, mutta sen painoindeksiä pitää tarkkailla. Se on todella lihaksikas kaveri, voimaa on.

Nyt Mikko toipuu nukutus- ja harjanpoisto-operaatiosta. Mikko on ihan kunnossa. Se syö ja voi hyvin.

– Mikolla ei ole mitään hätää.

Mikko-meriahven muuttaa väriä, kun sitä harjataan virikeharjalla. Tiistaina uusi pulloharja joutui sen suuhun. Sea Life

Valaiseva sähköankerias

Sea Lifen eläintenpelastusoperaatiot ovat aiemminkin nousseet uutisiin.

Mikon harjaoperaatiosta kerrottaessa mainittiin taskulampun nielaissut sähköankerias. Moni halusi tietää, miten tuo tarina meni. Asia oli uutisissa jo kaksi vuotta sitten. Valtakunnallista huomiota herätti myös isokurnusimppu Heljälle tehty harvinainen leikkaus neljä vuotta sitten.

Dernjatin muistelee sähköankeriaan pelastuksen kestäneen seitsemän tuntia, jonka jälkeen kaikki osalliset olivat aivan loppu. Ankeriaan nimi oli Raipe kiekkolegenda Raimo Helmisen mukaan.

– Se oli kaksi vuotta sitten aika tarkalleen. Näköjään tämmöiset ajoittuvat joulun alle.

Dernjatin kertoo hommanneensa kaikille eläintenhoitajille pelit ja vehkeet viimeisen päälle.

– Kaikilla on pieni fikkari, sellainen yhden pariston ledi. Sitä tarvitsee koko ajan hämärissä takatiloissa.

Tapauksessa Raipen allasta putsattiin. Eläintenhoitaja laittoi taskulampun altaan reunalle. Jossain vaiheessa se putosi.

– Sitähän ei voi sukeltaa perään, koska sähköankerias on vaarallinen. Hän lähti hakemaan puuvartista haavia, ettei tule sähköiskua.

Tässä vaiheessa Sea Lifen timpuri käveli akvaarion ohi. Hän ei ymmärrä merenelävistä juuri mitään, koska on timpuri.

– Hän oli katsonut, että kylläpäs sähköankerias tuottaa paljon sähköä, kun valoa tulee suusta.

Raipe nousi otsikoihin nielaistuaan taskulampun. Sea Life

"Nyt tässä on käynyt niin, että”

Dernjatin istui tapahtuma-aikaan kokouksessa. Kesken kokouksen hän sai viestin, jonka johdosta ryntäsi ulos kokouksesta kohti ankeriasallasta.

– Hän laittoi viestin, että nyt tässä on käynyt niin, että sähköankerias on syönyt fikkarin.

Taskulamppu törrötti sähköankeriaan kyljessä.

– Se oli astetta pelottavampi tapaus, koska fikkari oli päällä vatsassa. Mietimme, voiko siitä tulla vaurioita tai joku myrkytys.

Eläinlääkärien kiinni saaminen oli jouluviikolla erityisen vaikeaa.

– Soitin että tarvitsen jostain endoskopian.

Paikalle soitettiin Linnanmäen sähkömiehet.

– Tietysti, kun sähköankeriaan kanssa oli ongelma.

Sähkömiehet toivat sähkösuojahanskat, joilla eläin saatiin siirrettyä sairaalakuljetukseen. Monen sattuman lisäksi Viikin eläinsairaalan väkeä vietti parhaillaan pikkujouluja juuri Sea Lifessa.

– He eivät aluksi uskoneet sitä, vaan luulivat pilasoitoksi, joka liittyy pikkujouluihin.

Sähköankerias Raipen pelastusoperaatio kaksi vuotta sitten kesti seitsemän tuntia. Sea Life

Raipe selvisi

Raipe kiidätettiin Viikkiin yliopistolliseen eläinsairaalaan, jossa eläinlääkäri Okko Sukura alkoi ahkeroida sen pelastamiseksi.

Dernjatin nukutti kalan.

Ensimmäinen endoskooppi hajosi sähköankeriaan sisällä ja toinenkin reistaili.

– Sitä (taskulamppua) ei saatu poissa endoskoopilla, kun sitä kalaa oli jo 40 minuuttia ränklätty.

Pyyhkeeseen käärittyä nukkuvaa ankeriasta kasteltiin välillä, mutta välillä se piti siirtää veteen. Vaarallinen, pitkä nukutus huolestutti.

Dernjatin löysi netistä tietoa erään amerikkalaisen akvaarion sähköankeriasoperaatiosta.

– Siellä sanottiin, että se ei tuota unessa sähköä.

Lopulta lääkäri laittoi sormet ankeriaan suusta sisään.

– Muut ohjailimme käsillä mahassa olevaa taskulamppua. Okko sai kahdella sormella vedettyä sen pois.

Äkkiä ankerias siirrettiin heräämöaltaaseen, jossa sitä huljuteltiin. Kalan pelättiin jo kuolleen.

– Sitten tuli kupla suusta, se heräsi ja pian oli virkeä.

Ankerias kuljetettiin takaisin Sea Lifeen.

– Siellä se meni hetken päästä kuin mitään ei olisi tapahtunut.

Suositus sadepäiville

Nykyään Raipe on jo siirtynyt sähköankeriaiden taivaaseen, vaikka elikin operaation jälkeen vielä pitkään.

– Saimme vasta uuden ankeriaan, joka on Eric Birminghamista. Se on vähän Raipea isompi möhkäle. Sekin on aika vanha jo.

Sea Life on maailmanlaajuinen yleisöakvaarioketju. Isoja paikkoja on esimerkiksi Lontoossa ja Sydneyssä. Helsingin tarjontaa intendentti kehuu monipuoliseksi. Nähtävillä on sademetsän lajeja, Pohjois-Atlantin kaloja, kotimaisia Itämeren kaloja, koralleja, merihevosia, meduusoja, haita ja rauskuja – sekä Mikko-meriahven.

– Se on kiva sadepäivän kohde, jossa helposti menee tunti, puolitoista. Sea Life sopii kaikenikäisille. Aikuisia pariskuntia käy yllättävän paljon. Jouluna olemme kiinni, mutta välipäivälle tämä on hyvä kohde, jos leipääntyy joulumeininkiin. Vettä sataa kuitenkin.